Døtrene ble drept – fedrene forent av konflikten
Begge opplevde at døtrene ble drept. Men for israelske Rami Elhanan (74) og palestinske Bassam Araminer (55) har konflikten mellom Israel og Hamas bare én løsning. – Vi er dømt til å leve i Israel og Palestina for alltid. Vi kan ikke kaste ut palestinerne og de kan ikke kaste ut oss, sier Rami Elhanan til VG. – Vi må bli i stand til å dele dette landet – enten det er som to stater, fem stater eller 10.000 stater. Klarer vi ikke det, må vi dele kirkegård. Sammen med sin palestinske bestevenn fra The Parent Circle – Families Forum (PCFF) møtte han tirsdag stortingspolitikere fra flere partier etter initiativ fra SV. Begge fedrene har opplevd personlige tragedier: Vil ha flerstatsløsning Stortingsbesøket skjedde samme dag som Flyktninghjelpens generalsekretær Jan Egeland reiste inn i Gaza og fortalte at utsultede og desperate palestinere slåss om maten. Medlemmene i PCFF er israelske og palestinske familier som har mistet barn i konflikten og sammen jobber for dialog og en fredsløsning. Mandag 26. januar varslet den palestinske statsministeren sin avgang.  En flerstatsløsning er ikke til å unngå mener de to fedrene i intervjuet med VG: – Så lenge okkupasjonen varer, vil det være motstand fra Hamas. Du kan kalle det terrorisme, brutalitet, men det kommer ikke til å ta slutt før palestinerne får sin egen stat, sier Bassam Araminer. – Det er ingen vinnere i denne konflikten. Både verden og Israel må forstå at vi som palestinere må få vår egen stat. Og at det må en fredsprosess til for å få slutt på lidelsene. – Smerten binder oss sammen Selv var Elhanan 47 år gammel første gang han «klarte å se på en palestiner som et menneske». Det skjedde først etter drapet på datteren. Den gangen var han en suksessfull grafisk designer som tok oppdrag for både høyre- og venstresiden i Israel, forteller Elhanan. Han hadde tre sønner og Samar var hans eneste datter. Den jødiske familien bodde i en «boble» i Jerusalem, beskriver 74-åringen. – Da Samar ble drept av selvmordsbomberen, brast boblen. Du ser bilder du aldri kan slette fra netthinnen. Elhanan ble tvunget til å ta en beslutning: Skulle han hate eller prøve å forstå – og jobbe for endring? – Vi kan en gang for alle bryte sirkelen av hevn. Måten å gjøre det på er ved å snakke sammen. I vår organisasjon er vi både israelere og palestinere. Det er smerten som binder oss sammen. Med et varmt nikk mot Bassam Araminer fortsetter israeleren: – Denne «terroristen» til høyre for meg er nærmere meg enn mange i familien min. Vi trenger ikke ord. Jeg beundrer Bassam. Advarer mot «offermentalitet» Begge er klare på hva som må til for varig fred. – Vi må gi opp to store problemer: Offermentaliteten og overlegenhetskompleks. Det gjelder både israelere og palestinere, understreker de to fedrene. – Vi må slutte å grave i våre egne sår og minne oss selv om vår smertefulle fortid. Og vi må slutte å rakke ned på hverandre, mener Elhanan. Begge er kritiske til verdenssamfunnets rolle. – Europa har sviktet oss. Retten til selvforsvar gir ikke rett til hevn. Det som foregår i Gaza nå er grusomt. Fortiden skygger for verdenssamfunnets blikk, mener de to. – Skyldfølelsen i Europa dreper palestinere. Europa må frigjøre seg selv fra skyldfølelsen for å ikke ha grepet inn. Vi kan ikke fortsette å betale prisen for holocaust for alltid. SV-leder Kirsti Bergstø sier til VG at det gjør inntrykk å høre de to fortelle. – Det er sterke møter to fedre som har tilfelles at de har mistet døtrene – og klart å møtes i arbeidet for fred. Det som står sterkest tilbake er at de har en felles fiende: Den israelske okkupasjonen, sier Bergstø. – Vil snakke med djevelen selv Da Hamas angrep Israel 7. oktober i fjor, fryktet de først at alt de hadde jobbet for skulle være ødelagt. – Men etter at støvet hadde lagt seg og vi våknet opp fra angrepet og var i stand til å heve oss over smerten, skjønte vi at vi må se på realitetene, forteller Araminer. – Konflikten startet ikke 7. oktober, det er viktig ikke å betrakte den gjennom et smalt nøkkelhull der du bare ser siste hendelse, advarer Elhanan. – Vi må se på det bredere bildet. Endelig seier er ikke mulig for noen av partene. Hamas drepte datteren min, men jeg vil snakke med djevelen selv for å forhindre en dråpe blod til fra å bli spilt. Den eneste løsningen er at vi respekterer hverandre. – Hatet de israelske okkupantene Derfor drar Elhanan fra Jerusalem og Araminer fra Jeriko rundt til skoler og universiteter – sammen. De kunne vært fiender:  – Jeg ble født i en hule. Det er krevende å vokse opp som palestiner. Vi hatet de israelske okkupantene. Men da jeg så en film om holocaust, begynte jeg å gråte. Jeg skjønte at jeg måtte lære mer. – Min vei mot forsoning startet med å lære om fienden.
Israelske Rami Elhanan og palestinske Bassam Aramine – som begge har mistet døtre i Israel-Palestina-konflikten – mener at en flerstatsløsning er eneste håp for fred. De besøkte denne uken Stortinget og sier til VG at de føler seg sviktet av verdenssamfunnet og Europa. Begge fedrene mener at israelere og palestinere må gi opp «offermentaliteten» og ikke dvele ved fortiden for at det skal være mulig å skape varig fred.